**Dôvodová správa**

1. ***Všeobecná časť***

Návrh zákona**,** ktorým sa mení zákon č. 404/2011 Z. z. o pobyte cudzincov a o zmene a doplnení niektorých zákonov (ďalej len „návrh zákona“) v znení neskorších predpisov predkladajú poslanci Národnej rady Slovenskej republiky Ľubomír Galko, Lucia Nicholsonová a Martin Poliačik.

Cieľom predkladaného návrhu zákona je odstránenie povinnosti ubytovateľa zabezpečiť vyplnenie úradného tlačiva o hlásení pobytu cudzinca pri ubytovaní cudzinca, ktorý je občanom štátu v Schengenskom priestore. V súvislosti s tým sa odstraňujú povinnosti vyplývajúce z tejto povinnosti pre týchto občanov a ich rodinných príslušníkov.

Podľa správy vypracovanej Parlamentným inštitútom zo dňa 3. januára 2014 nie je v európskom práve explicitne upravená povinnosť vyplnenia tlačiva na hlásenie pobytu cudzinca zo strany prevádzkovateľov ubytovacích zariadení. Otázkou nahlasovania pobytu cudzincov sa zaoberá čl. 22 Schengenského dohovoru, podľa ktorého je táto povinnosť výlučne na strane cudzincov, teda osôb, ktoré nie sú štátnymi príslušníkmi jedného z členských štátov Schengenského priestoru.

Návrh zákona sa teda snaží priblížiť k čo najviac liberálnej právnej úprave pohybu a ubytovávania občanov v rámci Schengenského priestoru. Takúto úpravu má podľa citovanej správy napr. Španielsko, ale aj susedné Maďarsko.

Návrh zákona nebude mať vplyv na verejné financie, podnikateľské prostredie, životné prostredie, informatizáciu spoločnosti ani sociálny vplyv.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

1. ***Osobitná časť***

**Čl. I**

K bodu 1

Vypúšťa sa povinnosť občana členského štátu Schengenského priestoru podpísať vyplnené úradné tlačivo o hlásení pobytu.

K bodu 2

Vypúšťa sa povinnosť rodinného príslušníka občana Únie (štáty Schengenu) podpísať vyplnené úradné tlačivo o hlásení pobytu.

K bodu 3

Povinnosť ubytovateľa zabezpečiť vyplnenie úradného tlačiva o hlásení pobytu cudzinca sa ustanovuje iba pri ubytovaní štátneho príslušníka tretej krajiny, teda občana štátu mimo Schengenského priestoru, alebo osoby bez štátnej príslušnosti.

K bodom 4 a 5

Legislatívno-technické zmeny súvisiace so zmenami označenia písmen v bodoch 1 a 2.

**Čl. II**

Navrhuje sa účinnosť od 1. júla 2014.